Suksessfullt samarbeid mellom politi og vaktbransjen i Oslo | FriFagbevegelse
Informasjonsutveksling: Vekterne på Oslo S har full oversikt over hva som foregår på sentralbanestasjonen. Nye elektroniske maler i et kryptert rapporteringssystem gjør at politiet får mer informasjon om hva som foregår.
Pilotprosjekt blir permanent:
Suksessfullt samarbeid mellom politi og vaktbransjen i Oslo
Samarbeidsprosjektet mellom politiet og vaktbransjen i Oslo har vært en stor suksess. Nå er det et fast samarbeid, og prosjektet skal spres over det ganske land.
Rett før nyttår i fjor presenterte NHO Service og politiet i Oslo pilotprosjektet «Samhandlinsgveilederen mellom politi og sikkerhetsbransjen.»
Fagsjef Runar Karlsen (til venstre) og visepolitimester i Oslo, Sveinung Sponheim, viser frem samhandlingsveilederen.
Veilederen var en praktisk veileder som beskriver hvordan de to partene kan samhandle bedre innenfor dagens lovverk.
I praksis besto pilotprosjektet av to deler: Maler og rapportering av anmeldelser som ble gjort elektronisk og med kryptert forbindelse, samt faste møter mellom sikkerhetsbransjen og politiet i hovedstaden hver uke. Målet var å bedre kontakten mellom partene, noe som igjen skulle gi en tryggere by.
Runar Karlsen, fagsjef i NHO Service, er udelt positiv når han presenterer prosjektet for Arbeidsmanden.
– Det har vært en stor suksess for begge parter, slår han fast.
Kontakten mellom politiet og vaktselskapene er blitt mye bedre, og kvaliteten på informasjonen som politiet får er ifølge fagsjefen blitt vesentlig forbedret.
– Det skyldes blant annet at vi har laget maler i det elektroniske rapporteringssystemet.
At partene møtes ansikt til ansikt en gang i uken har gjort underverker for kommunikasjonen mellom dem.
– Møtene foregår på sentrum politistasjon, og der møter innsatslederne både for Grønland og Sentrum politistasjon. Fra vår side møter Nokas, Securitas, Scan-kontroll, i tillegg til at bymiljø­etaten er med, forteller Karlsen.
I tillegg mener han forståelsen for hverandres roller i byen er blitt enda bedre.
– Vi har alltid hatt god dialog med politiet, men nå er den enda bedre. Og at rolleavklaringene er blitt bedre er viktig i denne sammenhengen, slår fagsjefen fast.
Også hovedtillitsvalgt i Nokas, Ole Morten Karlsen, er fornøyd.
Ole Morten Karlsen, hovedtillitsvalgt i Nokas.
– Pilotprosjektet har gått bra. Samarbeidet mellom politi og vaktbransjen er blitt mer formalisert – og bedret.
Når politiet får bedre informasjon om det som foregår på bakkeplan i byen, vil det gi politiadvokaten bedre beslutningsgrunnlag, mener Karlsen.
– Det igjen kan føre til at færre saker blir henlagt, og på den måten håper jeg at borgerne føler at dette samarbeidet er positivt for dem, understreker han.
I utgangspunktet skulle piloten vare fram til mai i år. Nå er piloten avsluttet, og gått over i en permanent løsning i Oslo.
Ole Morten Karlsen er fornøyd med at prosjektet fortsetter i Oslo.
– Det er bra for alle! Både for påtalemyndighetene, politiet, utøvende sikkerhetsbransje og ikke minst allmennheten.
I disse dager kommer det en versjon 2.0 av samhandlinsgveilederen, basert på erfaringene fra pilotprosjektet.
– Nå jobber vi ut mot alle de nye næringslivskontaktene i politiet, og har som mål at prosjektet skal implementeres over hele landet. Vi prioriterer de store byene først, og målet er at alle politidistrikter skal komme i gang, avslutter Runar Karlsen.